Nav-leder slått ned med stein
Haugan er leder ved mottaket på Nav Lerkendal i Trondheim. Hun sier foranledningen til hendelsen i slutten av april i år var at klienten ikke likte bostedet Nav hadde skaffet ham, og ville ha et nytt. Han skal ha forlangt å få snakke med en leder, etter å ha fått nei fra en rådgiver. BAKGRUNN:Vold og trusler mot Nav-ansatte nesten tredoblet Haugan fortalte sammen med flere andre ansatte i Nav-systemet om opplevelsen for første gang i internmagasinet Memu. «Da han fikk samme svar av meg, så jeg at det rykket i kroppen hans. Jeg kastet meg mot døren. Da kom han mot meg. Han traff meg på siden av bakhodet. Hvis jeg ikke hadde oppfattet hva som var i gjære, hadde han truffet ansiktet mitt. Jeg falt bakover. Trodde jeg hadde brukket nakken. Jeg forsto ikke at jeg hadde hull i hodet før jeg kjente det rant kaldt nedover ryggen», forteller hun til Memu. Mannen hadde hatt med seg en spiss stein.- I etterkant tenkte jeg en del på at han fortsatt går rundt i byen her, og at jeg ikke ville støte på ham. Han hadde vist evne til planlegging, og det er mye farligere enn om han hadde gjort det spontant, sier Haugan til VG Nett. Kontoret har vakter, men på grunn av taushetsplikten var vaktene ved dette tilfellet utenfor rommet. Nye tall VG har fått fra Nav viser at antall rapporterte tilfeller av trusler og vold har eksplodert de to siste årene. I 2010 ble det rapportert om 481 tilfeller av trusler og vold. Per 10. desember 2012 var det registrert 1199 slike tilfeller. Nav sier de ikke vet sikkert om økningen kommer av flere episoder eller at flere sier ifra.Siden angrepet har Grethemor Haugan fortsatt å ta noen forholdsregler - også privat. - Jeg går ikke alene ute om kvelden, sier hun. Hun fikk en hjernerystelse og smerter i nakken som følge av angrepet. Etter at det ikke ble bedre i løpet av en tid, tok hun røntgen og fikk konstatert at det også var skade på en halsvirvel. Hun begynte å jobbe igjen like etter hendelsen. - Men det var også fordi han som slo meg ned bor like i nærheten av meg. Det føltes tryggere å være på jobb, sier hun til Nav-bladet Memu. Politiet bekrefter at mannen er siktet, men vil ikke si mer om status i saken. Forsvarer Terje Engebretsen sier saken er berammet til midten av januar, men har ingen kommentar til saken.
Nav-leder Grethemor Haugan (58) ble slått til blods med en spiss stein som en klient hadde tatt med seg til et møte.